**PRIJEDLOG**

Na temelju Zakona o regionalnom razvoju (Narodne novine 147/14), članka 35. stavak 3. Zakona o lokalnoj i područnoj (regionalnoj) samoupravi (“Narodne novine” [33/01](http://www.zakon.hr/cms.htm?id=260), [60/01](http://www.zakon.hr/cms.htm?id=261), [129/05](http://www.zakon.hr/cms.htm?id=262), [109/07](http://www.zakon.hr/cms.htm?id=263), [125/08](http://www.zakon.hr/cms.htm?id=264), [36/09](http://www.zakon.hr/cms.htm?id=265), [36/09](http://www.zakon.hr/cms.htm?id=266), [150/11](http://www.zakon.hr/cms.htm?id=267), [144/12](http://www.zakon.hr/cms.htm?id=268), [19/13](http://www.zakon.hr/cms.htm?id=285), [137/15](http://www.zakon.hr/cms.htm?id=15727), 123/17) i članka 36. Statuta Grada Novska (Službeni vjesnik, broj 24/09, 47/10, 29/11, 3/13, 8/13, 39/14) , Gradsko vijeće Grada Novske na – sjednici održanoj ---- , donijelo je

**ODLUKU**

**o I. izmjenama i dopunama**

**Strateškog razvojnog programa Grada Novske 2018.-2023.**

**Članak 1.**

Na stranici 74. dodaje se novo poglavlje koje glasi:

 ''3.7.5. Campus gaming industrije.

Nastavno na aktivnosti i rezultate ostvarene provedbom projekta Poduzetnički inkubator PISMO te novog kurikuluma za zanimanje tehničar za razvoj video igara koji na području Sisačko-moslavačke županije počinje s primjenom u školskoj 2019./2020. godini planirane su brojne razvojne aktivnosti područja grada Novske.

Planirano je osnivanje i djelovanje Campusa gaming industrije koji će obuhvatiti osnivanje visokoškolske ustanove za obrazovanje stručnjaka u području gaming industrije odnosno industrije video igara u trajanju od 3 i 5 godina, izgradnju učeničkog i studentskog doma sa svim potrebnim popratnim sadržajima i uslugama, poduzetničkog akceleratora te dvorane vezane za potrebe razvoja e-sporta. Učenički dom će zadovoljiti potrebe za smještajem učenika Srednje škole Novska koja će od iduće školske godine također uvesti obrazovanje za zanimanje tehničar za razvoj video igara. Campus će se prostirati na prostoru veličine 60.000 četvornih metara i bit će prva ustanova takve vrste na području Županije. Studentima u Campusu bit će na raspolaganju i akcelerator razvoja poduzetništva. Na ovaj način Campus će na jednom mjestu omogućiti srednjoškolsko i visokoškolsko obrazovanje, istraživanje i razvoj te razvoj poduzetništva.''

**Članak 2.**

Na stranici 114., u dijelu ‘’sadržaj’’ Mjere 1.2.2. Umrežavanje i razvoj poduzetničkih potpornih institucija i usluga poslije teksta ‘’ Poticati osnivanje poduzetničkog akceleratora s ciljem pružanja podrške poduzetnicima u post-inkubacijskoj fazi, odnosno u fazi razvoja i širenja poslovanja na domaćem i stranom tržištu’’ dodaje se nova točka s tekstom ‘’ Poticati suradnju i umrežavanje obrazovnog i poduzetničkog sektora’’

**Članak 3.**

Na stranici 165., u dijelu ‘’ sadržaj’’ Mjere 3.2.2. Unaprjeđenje i modernizacija osnovnog, srednjeg i visokoškolskog obrazovanja, nakon točke s tekstom ‘’ Omogućiti nastavak obrazovanja mladih u srednjim školama osiguranjem prijevoza i sufinanciranjem troškova pohađanja nastave u drugim gradovima.’’ dodaju se četiri nove točke koje glase:

* ‘’ Potaknuti uvođenje novih kurikuluma u srednjoškolsko obrazovanje,
* Potaknuti osnivanje visokoškolskih ustanova na području grada Novske,
* Potaknuti suradnju i umrežavanje obrazovnog i poduzetničkog sektora,
* Omogućiti nastavak obrazovanja mladih u srednjim i visokoškolskim ustanovama izgradnjom učeničkog i studentskog doma na području grada Novske''

U dijelu ‘’ Pokazatelji uspješnosti provedbe’’, nakon teksta ‘’ Broj mladih sa završenim srednjoškolskim obrazovanjem’’ dodaje se tekst:

 ‘’ Broj novih kurikuluma u srednjoškolskom obrazovanju.

Osnovana visokoškolska ustanova na području grada Novske.

Površina izgrađenog campusa, odnosno učeničkog i studentskog doma s popratnim sadržajima i uslugama.’’

**Članak 4.**

Ova Odluka objavit će se u „Službenom glasilu Grada Novske“ a stupa na snagu prvog dana od dana objave.

**SISAČKO-MOSLAVAČKA ŽUPANIJA**

**GRAD NOVSKA**

**GRADSKO VIJEĆE**

**KLASA: 302-01/19-01/1**

**URBROJ: 2176/04-01-19-2**

**Novska,**

 **Predsjednik**

 **Ivica Vulić**

OBRAZLOŽENJE

O I. IZMJENAMA I DOPUNAMA STRATEŠKOG RAZVOJNOG PROGRAMA GRADA NOVSKE 2018.-2023.

Strateški razvojni program Grada Novske 2018.-2023. Gradsko vijeće Grada Novske donijelo je na svojoj 19. sjednici 24.travnja 2019.godine.

Isti je objavljen u Službenom vjesniku br. 24/2019.

Razlog I. izmjena i dopuna ovog dokumenta leži u činjenici da je Grad Novska postao značajan centar gejming industrije koja se u biti tek počela razvijati. Uvođenje novog kurikuluma za zanimanje tehničar za razvoj video igara samo je naznaka daljnjeg razvoja ovog sektora koji Grad Novska prepoznaje i želi slijediti. Prvi preduvjet je upravo izmjena ovog strateškog dokumenta koji je potrebno uskladiti u cilju povlačenja sredstava iz dostupnih EU fondova.